### NN 11/2020 (29.1.2020.), Odluka Agencije za elektroničke medije klasa: UP/I-612-12/19-02/0005, urbroj: 567-06-20-02 od 21. siječnja 2020.

AGENCIJA ZA ELEKTRONIČKE MEDIJE

210

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a temeljem Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 (»Narodne novine« broj 119/19) na 3-20 sjednici održanoj 21. siječnja 2020., donijelo je sljedeću

ODLUKU

I. Poništava se dio Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 od 5. prosinca 2019., KLASA: UP/I-612-12/19-02/0005, URBROJ: 567-06-19-01 objavljena u »Narodnim novinama« broj 119 od 6. prosinca 2019. godine, u dijelu za davanje koncesije za obavljanje djelatnosti pružanja medijskih usluga radija, TABLICA 1.:

|  |  |
| --- | --- |
| Red. broj | Naziv, područje i oznaka frekvencije |
| 4. | Šire područje grada Mursko Središće (grad Mursko Središće te općine Selnica, Sveti Martin na Muri i Vratišinec) (G-MS); 104,0 MHz |
| 6. | Grad Koprivnica (G-KC); 94,1 MHz |

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 od 5. prosinca 2019., KLASA: UP/I-612-12/19-02/0005, URBROJ: 567-06-19-01 objavljena u »Narodnim novinama« broj 119 od 6. prosinca 2019. raspisalo Obavijest o namjeri davanja koncesija za obavljanje djelatnosti pružanja medijskih usluga radija na ukupno sedam (7) koncesijskih područja.

Na 1-20 sjednici Vijeća, dana 10. siječnja 2020. održano je javno otvaranje ponuda pristiglih temeljem Obavijesti o namjeri davanja koncesije br. 04/19 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Red. Br. | Područje | Naziv ponuditelja |
| 1. | Grad Varaždin (G-VZ); 95,2 MHz | Radio Sjeverozapad d.o.o. |
| 2. | Općina Vela Luka (M-VL1); 96,5 MHz | Val media d.o.o. |
| 3. | Grad Valpovo (gradovi Valpovo i Belišće te općine Marijanci i Bizovac) (L-VA); 89,0 MHz | Radio Valpovština d.o.o. |
| 4. | Šire područje grada Mursko Središće (grad Mursko Središće te općine Selnica, Sveti Martin na Muri i Vratišinec) (G-MS); 104,0 MHz | Media-mix-radio 105 d.o.o. |
| 5. | Općina Vidovec (općine Vidovec i Beretinec te dio grada Varaždina i dio općine Maruševec) (M-VI); 104,9 MHz | Planex radio d.o.o. |
| 6. | Grad Koprivnica (G-KC); 94,1 MHz | Glas Podravine d.o.o. |
| 7. | Zadarska županija (Z-ZD); 89,3 MHz, 103,8 MHz, 102,6 MHz i 91,6 MHz | Novi radio – Zadar d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponuda ponuditelja Media-mix-radio 105 d.o.o. te ponuda ponuditelja Glas Podravine d.o.o. ne udovoljavaju formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 od 5. prosinca 2019. te pripadajućoj Dokumentaciji za nadmetanje.

Pregledom ponude ponuditelja Media-mix-radio 105 d.o.o. utvrđeno je kako ponuda ne udovoljava formalnim uvjetima zbog toga što dio ponude koji se odnosi na programsku osnovu ne sadrži ni jednu tablicu s izračunima programske osnove i vlastite proizvodnje. Dakle, ponuda nije sastavljena sukladno uvjetima iz Obavijesti i Dokumentaciji za nadmetanje (Poglavlje 2. Programska osnova).

Pregledom ponude ponuditelja Glas Podravine d.o.o. utvrđeno je kako ponuda ne udovoljava formalnim uvjetima zbog toga što ponuda ne sadrži dokaz o osiguranju početnih financijski uvjeta, nije priložena potvrda porezne uprave o nepostojanju duga (evidentiran je dug u iznosu od 30.726,06 kuna) te je evidentirano dugovanje temeljem koncesijske naknade u iznosu od 281,73 kune. Dakle, ponuda nije sastavljena sukladno uvjetima iz Obavijesti i Dokumentaciji za nadmetanje (Poglavlje 4. Financijski uvjeti).

Slijedom svega naprijed navedenog, utvrđeno je kako ponude ponuditelja Media-mix-radio 105 d.o.o. i Glas Podravine d.o.o., nisu udovoljile formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 od 5. prosinca 2019. te pripadajućoj Dokumentaciji za nadmetanje te je Vijeće za elektroničke medije odlučilo kao u izreci ove odluke te temeljem odredbe članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 04/19 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/19-02/0005

Urbroj: 567-06-20-02

Zagreb, 21. siječnja 2020.

AGENCIJA ZA ELEKTRONIČKE MEDIJE

Vijeće za elektroničke medije
 Josip Popovac, v. r.